Sindicaliştii din Educaţie ameninţă cu greva, dacă problemele salariale nu se rezolvă în cel mai scurt timp. O delegaţie a angajaţilor din învăţământ a mers în această dimineaţă la Ministerul Educaţiei şi a cerut o întâlnire cu ministrul Valentin Popa. Oamenii spun că au ajuns la capătul răbdării şi că nu mai cred în promisiunile guvernanţilor.

Ministrul Educației Valentin Popa nu s-ar afla în țară, așa că sindicaliștii au fost primiți de secretarii de stat la discuții. Sindicaliștii sunt foarte supărați din cauza întârzierilor de la plata salariilor și se tem că aceste întârzieri ar putea deveni o regulă. De asemenea, sindicaliștii se gândesc inclusiv la o grevă generală și la boicotarea examenului de Bacalaureat, dacă problemele nu vor fi rezolvate.

În fața Ministerului Educației s-au adunat zeci de profesori care protestează spontan. Este a doua lună în care profesorii nu și-au primit banii la timp. Dacă în luna ianuarie, profesorii au înțeles că salariile au fost întârziate deoarece s-a schimbat data la care se fac plățile, în februarie salariile au iar întârzieri. Sunt doar câteva unități școlare unde banii pentru salarii au intrat în această dimineață.